Nog verdagtes vas in Thabo Bester-ondersoekThabo Bester tydens sy verhoor meer as tien jaar gelede. (Foto: Verskaf) ŉ Voormalige werknemer (39) van die G4S- private veiligheidsmaatskappy en ŉ 65-jarige man is die afgelope naweek in verband met die berugte Thabo Bester-ontsnappingsaak in hegtenis geneem. Bester, ŉ veroordeelde moordenaar en verkragter, het in Mei verlede jaar sy eie dood vervals en uit die Mangaung-maksimumveiligheidsgevangenis in Bloemfontein ontsnap. Dié gevangenis word al jare lank deur G4S bestuur. Brig. Athlenda Mathe, polisiewoordvoerder, sê die voormalige G4S-werknemer is Saterdag by sy huis in Bloemfontein vasgetrek, en die 65-jarige verdagte Vrydag by sy huis in Port Edward in KwaZulu-Natal. Albei verdagtes word daarvan aangekla dat hulle ŉ veroordeelde misdadiger gehelp het om te ontsnap en weg te kruip. Maroela Media het vroeër berig dat Bester, sy vriendin Nandipha Magudumana en ŉ ongeïdentifiseerde Mosambiekse burger Vrydagaand in Tanzanië vasgetrek is. Volgens die polisie was hulle glo van plan om Tanzanië te verlaat en die grens na Kenia oor te steek. Interpol en verskeie ander rolspelers was by die inhegtenisneming betrokke. ŉ Afvaardiging wat deur die polisie se adjunk- nasionale kommissaris, lt.genl. Tebello Mosikili, gelei word, het intussen in Arusha in Tanzanië aangekom. “Die span is tans met hul Tanzaniese eweknieë in samesprekings om die wetlike proses te finaliseer wat nodig is om Thabo Bester en sy medepligtiges na Suid-Afrika uit te lewer,” het Mathe Maandag gesê. Genl. Fanie Masemola, Suid-Afrika se nasionale polisiekommissaris, het die jongste verwikkelinge verwelkom en sê daar is ŉ moontlikheid dat nog mense in hegtenis geneem kan word. Bester se ontsnapping en die vervalsing van sy dood het byna ŉ jaar lank ongesiens verbygegaan. Dit het eers verlede maand aan die lig gekom dat hy nooit in ŉ brand by die tronk gesterf het nie, maar dat die liggaam van ŉ onbekende persoon glo in die gevangenis ingesmokkel en in Bester se sel aan die brand gesteek is. ŉ Saak van moord word in dié verband ondersoek. Die Gautengse polisie het vroeër die week op die herehuis in ŉ luukse Johannesburgse woonbuurt toegeslaan waar Bester vermoedelik weke gelede nog geskuil het. Bester het glo saam met Magudumana, ŉ mediese dokter, by die vierslaapkamerhuis tuisgegaan voordat hulle weer op die vlug geslaan het.